La Bibia piemontèisa/Testament Vej/Isaia/Isaia 19


Isaia

19

Giudissi contra l’Egìt 

Oràcol ch’a riguarda l’Egit: “Vardé ‘l Signor ch’a riva: a cavalca na nìvola lingera e a s'avzin-a a  l'Egit. J’ìdoj d’Egit a tërmolo ‘dnans ëd chiel e ‘l cheur dj’Egissian as përd ëd coragi. Mi i provocherai na guèra civil an Egit, ij frej as combatran l’un un contra l'àutr, n’òm contra sò vzin, na sità contra n’àutra e na dinastìa contra l’àutra. J'Egissian a saran ciapà da la pavan-a, e mi i confondrai soa strategia ‘d lor. Lor a sërcheran consèj dai sò idoj e da jë spirit dij mòrt, dai sò mascon e dai sò andvineur. I butrai l'Egit ant le man d’un lagosin sensa pietà, e un rè fòrt a-j dominera”. Sossì a lo dis ël Signor dl’Univers.

L’eva dël mar a sarà suvà e ‘l fium a sarà sëccà tanme ‘n desert. Ij canaj a fiaireran; j’aque d’Egit a së sbasran e peui a vniran sùite; a-i sarà na marseugna 'd cane e gorèt, ansema a j'erbo arlongh dël Nil. Tuta la tèra coltivà aranda dël fium a vnirà sëcca e parèj dla poer a sarà sbardlà dal vent. A pioreran ij pescador e a faran plenta; tuti coj ch’a campavo ij sò amon ant ël Nil e coj che campavo ij sò griseuj an sl'eva a saran costernà. Coj ch’a travajavo ‘l lin, coj ch’a brustiavo e antërsavo ij tapiss, a saran sagrinà; coj ch’a fabricavo ij damasch a vniran spalì. Coj ch’a fabricavo ij vestì a saran demoralisà; Ij travajeur giornalié a saran disperà.

Òhi, ij fonsionari ëd Zoan a son mach ëd folitro; ij pì savi dël consèj ëd Faraon a dan ëd consèj da beté. Com it n'ancales-to ëd dije a Faraon: “Mi son ël fieul d’un savant, ël dissendent dij rè d'antan? Andova son-ne ij tò savant? Ch’at diso, s’a lo san, lòn che 'l Signor dl’Univers a l'ha decretà për l'Egit! A son ëd fòj ij prinsi ëd Zoan e j'ofissiaj ëd Memfi a son ëstait anganà; ij governator dle provinse a l’han dëstornà l’Egit. Nosgnor a l'ha spantià an mes ëd lor në spìrit ëd volà; e lor a l'han dëstornà l'Egit an tut lòn ch’a fà, com a strabuca un cioch ch’a sghija dzora sò gumit. L’Egit a savrà pa pì  fé gnente ‘d bon, a fà nen s’a lo comensa a fé la testa o la coa, la palma o ‘l canaveuj.

Na speransa për l’Egit 

An coj di-lì, j’Egissian a vniran esse déboj parèj dle fomne. A trambleran e a së sburdiran përchè ‘l Signor ëd l’Univers a farà brandé ‘l pugn contra ‘d lor.  Ël pais ëd Giuda a umilierà l'Egit. Tuti coj che ‘d Giuda a na sentiran parlé a pijeran tëmma për càusa ‘d lòn che ‘l Signor ëd l’Univers a pensa ‘d feje.

An coj di-lì, ant ël pais d’Egit a-i sarà sinch sità ch’a parleran la lenga ‘d Canan e ch’a faran un sarament ëd fidelità al Signor dl’Univers. Un-a 'd lor as ciamerà Sità dël Sol. An coj di-lì a-i sarà n’autar për ël Signor an mes dël pais d'Egit, e a-i sarà ‘dcò ‘n pilon sacrà dedicà a Nosgnor a sò finagi. Sòn a sarà na marca e na testimoniansa për ël Signor dl’Univers.. Ant ël moment che lor a Nosgnor a-j ciamran agiùt për motiv dj'opressor: chiel a-j manderà un liberator e un difensor che a-j salverà. Ël Signor a andrà a manifestesse a j'Egissian, che  a n'arconòsran l'autorità. Lor a presenteran ëd sacrifissi e d'oferte; a faran ëd vot a Nosgnor e a-j compiran. Ël Signor a fraperà l’Egit, a-j piagherà, ma a-j varirà. Antlora lor as convertiran a chiel, e chiel a scotrà soe preghiere.

An coj di-lì a-i sarà na strà granda për coleghé l’Egit con l’Assiria. Ij Caldé a faran vìsita a j’Egissian, e j’Egissian a faran vìsita ai Caldé. J’Egissian e ij Caldé a rendran l’adorassion a Nosgnor ansema. An coj-di là Israel a sarà ël ters mèmber dël grup, e a-i sarà 'd benedission ant ël cheur dla tèra. Ël Signor dl’Univers a-j benedirà, an disend: “Ch'a sia benedet mè pòpol, l'Egit, e l'euvra 'd mie man, l'Assiria, e mia ardità, Israel”.

Nòte 

Bibia
Testament Vej
Isaia